Összefogás
a honvédelem ügyéért

(A honvedelem.hu oldalról)

Vissza a hírekhez

Draveczki-Ury
Ádám / 2011-06-23 16:36:00

A Magyar
Tartalékosok Szövetségének (Matasz) soros
elnökségi értekezletén vett részt
június 23-án délután dr. Simicskó
István, a Honvédelmi Minisztérium parlamenti
államtitkára. Az értekezlet témája a
Matasz napjainkban betöltött szerepe volt a honvédelem
ügyének támogatásában.

A Matasz vezetői
csütörtök délután a szervezet Kerepesi
úti székházában fogadták a
honvédelmi tárca parlamenti
államtitkárát, aki a soros elnökségi
értekezletre kapott meghívást. Mint a
tanácskozás előtt Simicskó István
kérdésünkre elmondta, a civil szervezetek -
közöttük pedig különösen és kiemelten
a Matasz - az elmúlt egy évben is igen sokat
segítettek az önkéntes tartalékos rendszer
kiépítésében.

„Az előző kormányok nem
preferálták a tartalékos rendszert, a jelenlegi
kabinet azonban eltökélt azt illetően, hogy a ciklus
végéig hatezer fős tartalékos haderőt hozzon
létre. Ez a Magyar Honvédség egyik legnagyobb
haderő-fejlesztési vállalkozása”,
fogalmazott a parlamenti államtitkár.

Simicskó István kiemelte: mivel az
új alaptörvény szól a tartalékos
rendszerről, és az új honvédelmi
törvény is jóval nagyobb hangsúlyt fektet
rá elődjénél, a szisztéma jövője
stabilnak tekinthető. Jelenleg 2049 önkéntes
védelmi tartalékos van a rendszerben, ezt a ciklus
végéig a honvédelmi vezetés hatezer főre
akarja növelni. Ebből összesen négyezren
lennének önkéntes védelmi tartalékosok,
és további kétezren önkéntes műveleti
tartalékosok.

Mint Simicskó István
hozzátette, a tervek szerint létezne még egy
kategória, az úgynevezett polgári tartalékosok
köre: ide elsősorban olyan közéleti szereplők
tartoznának, akik nevüket, ismertségüket,
közéleti munkásságukat adják az
ügyhöz.

„Mindez nemcsak új
képességet jelent: a tartalékos rendszeren
keresztül vezethet az út oda, hogy valóban
össznemzeti üggyé válhasson a haza
védelmének ügye”, mondta az
államtitkár.

A tárca parlamenti államtitkára
kérdésünkre elmondta: a civil szervezetek, így
például a Matasz is elsősorban szellemi
tőkével és szakmai tudással, tapasztalatokkal
tudnak hozzájárulni az ügyhöz. „Ezek az
emberek elkötelezettek a honvédelem ügye iránt,
hiszen olyan hazájukat szerető személyekről van
szó, akik ellenszélben is komoly eredményeket
értek el az iskolai oktatásban a honvédelmi tudat
ápolása, a honvédelmi napok, szabadtéri
rendezvények megszervezése révén,
megismertették a diákokkal a honvédelem
ügyét, a katonák munkáját. Ezt a
tevékenységet a jövőben is fokozni kell. A
tárca mindebben maximálisan támogatja a civil
szervezeteket, hiszen az érdekek és a célok
közösek”, mondta Simicskó István.

Dr. Czuprák Ottó, a Matasz elnöke
a honvedelem.hu-nak úgy fogalmazott: a szervezet hidat képez
a társadalom és a honvédelem ügye között.
A Matasz 2001-ben jött létre önszerveződés
alapján, 2002 végére pedig minden megyében
jelen voltak.

A Matasz a tartalékosok
összefogásán túl számos
tevékenységet végez, és tizennégy
országgal ápol kétoldalú kapcsolatokat, amelyek
közül különösen a német és az
amerikai számít gyümölcsözőnek.

Fotó: Dévényi Veronika

Vissza
az elejére